Virallinen lehti nro C 096 , 08/04/1999 s. 0029



KIRJALLINEN KYSYMYS P-2051/98 esittäjä(t): Undine-Uta Bloch von Blottnitz (V) komissiolle (30. kesäkuuta 1998) Aihe: Cadizissa Espanjassa sijaitsevan "Acerinox"-tehtaan radioaktiiviset kaasupäästöt Terästehdas "Acerinox" tiedotti 9. kesäkuuta 1998 Espanjan ydinturvallisuusneuvostolle, että yhdestä sen sulatusuuneista oli päässyt radioaktiivista kaasua, vaikka savunsuodatusjärjestelmässä oli kuitenkin jo 2. kesäkuuta havaittu radioaktiivista saastetta. Saasteen ilmeinen alkuperä oli tehtaan sulatusuuneissa käytettävässä romuraudassa, joka sisälsi Cesium 137 -pitoista radioaktiivista saastetta. On yllättävää, ettei tästä tiedotettu paikallisille viranomaisille ja julkisuuteen kuin vasta 12. kesäkuuta. Radioaktiivista saastetta ei levinnyt ainoastaan ympäröiville alueille, vaan myös muihin maihin, kuten Ranskaan, Italiaan, Belgiaan, Sveitsiin ja Saksaan, joissa kansalliset ydinvoimaviranomaiset ja kansainvälinen atomienergiajärjestö olivat havainneet erityisen korkeita Cesium 137 -pitoisuuksia 25. toukokuuta 1998 lähtien. Itse asiassa saastunut sulatusuuni oli käytössä vielä useita päiviä tapahtuman jälkeen tuottaen saastunutta terästä, tuhkaa ja muuta jätettä. Tuhka ja jätteet on mahdollisesti viety Algecirasissa sijaitsevalle El Cobren kaatopaikalle, minne tämän tehtaan muukin tuhka yleensä viedään. Tämä kaatopaikka ei kuitenkaan sovellu radioaktiivisille jätteille. Tehtaassa ei myöskään otettu käyttöön minkäänlaista hätäsuunnitelmaa onnettomuuden tapahduttua. Ympäristöjärjestö Agaden on lähettänyt komissiolle tätä tapausta koskevan valituksen 14. kesäkuuta 1998. Saako "Acerinox"-tehdas Euroopan unionilta taloudellista tukea? Jos näin on, keskeytetäänkö tämän avun antaminen, kunnes on päätetty, kuka on vastuussa tapahtumista, ja kunnes on ryhdytty ympäristötoimenpiteisiin? Aikooko komissio tutkia, ovatko Espanjan viranomaiset laiminlyöneet ympäristö- ja terveyshaittojen torjumista koskevien EU-direktiivien, kuten esimerkiksi EIA-direktiivin 85/337/ETY(1) ja säteilyltä suojelemisen perusnormeista annetun direktiivin 84/467/Euratom toimeenpanon? Voisiko tämänlainen saastuminen johtua sellaisten radioaktiivisten aineiden sulattamisesta, joille on myönnetty poikkeus säteilyltä suojelemisen perusnormeista annetussa direktiivissä? Mihin toimenpiteisiin on ryhdytty kansainvälisten toimien yhteensovittamiseksi tässä rajatylittävää radioaktiivista saastuttamista koskevassa tapauksessa? Komission jäsenen Ritt Bjerregaardinkomission puolesta antama vastaus (14. syyskuuta 1998) Kyseinen laitos ei saa komissiolta taloudellista tukea. Komissio on Acerinoxin tapausta koskeneen ilmoituksen jälkeen ollut yhteydessä Espanjan viranomaisiin ja odottaa heiltä selvitysten tuloksia. Toistaiseksi ei ole todisteita siitä, ettei ympäristövaikutusten arviointia (YVA) koskevan direktiivin säännöksiä tai keskeisiä turvanormeja olisi noudatettu. Tapaus ei millään lailla liity ydinpolttoaineen käsittelylaitoksesta peräisin olevan metalliromun käsittelyyn eikä ydinjätteen ja tavallisen metalliromun tarkoitukselliseen sekoittamiseen. Tapaus ei siis liity keskeisissä turvanormeissa määriteltyihin poikkeuksen myöntämiseen tai vapauttamiseen liittyviin raja-arvoihin. Toukokuun lopulla ja kesäkuun alussa Italiassa, Kaakkois-Ranskassa ja Sveitsissä mitattiin ilmasta hetkittäin huomattavasti kohonneita cesium 137 -pitoisuuksia. Komissio on kerännyt tietoja asiaan liittyviltä tahoilta. Varotoimenpiteenä tapahtumasta tehtiin ilmoitus sekä yhteisön hätätietojärjestelmässä että Kansainvälisen atomienergiajärjestön IAEA:n järjestelmässä 11. kesäkuuta 1998, vaikka mitatut ja ilmoitetut pitoisuudet eivät muodostaneetkaan uhkaa yleiselle terveydelle. Mainittujen kahden järjestelmän kautta välitettiin myös lisätietoja. Yksikään jäsenvaltio tai komissio ei itse asiassa ollut velvollinen tekemään ilmoitusta, koska yksikään jäsenvaltio ei ollut päättänyt "toteuttaa luonteeltaan mittavia toimenpiteitä väestön suojelemiseksi", mikä asetetaan ilmoitusvelvollisuuden edellytykseksi yhteisön järjestelyistä nopeaksi tietojenvaihdoksi säteilyhätätilanteen yhteydessä 14 päivänä joulukuuta 1987 tehdyn neuvoston päätöksen 87/600/Euratom(2) 1 artiklassa. (1) EYVL L 175, 5.7.1985, s. 40. (2) EYVL L 371, 30.12.1987, suomenk. erityispainos, alue 15, nide 8, s. 33.